CELEX: 32022D0073
Language: hr
Date: 2022-01-18 00:00:00
Title: Provedbena odluka Vijeća (EU) 2022/73 od 18. siječnja 2022. o izmjeni Provedbene odluke (EU) 2018/1490 u pogledu odobravanja Mađarskoj da tijekom dodatnog razdoblja primjenjuje posebnu mjeru kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

19.1.2022   
               
               
                  HR
               
               
                  Službeni list Europske unije
               
               
                  L 12/148
               
            
         PROVEDBENA ODLUKA VIJEĆA (EU) 2022/73
         od 18. siječnja 2022.
         o izmjeni Provedbene odluke (EU) 2018/1490 u pogledu odobravanja Mađarskoj da tijekom dodatnog razdoblja primjenjuje posebnu mjeru kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Na temelju članka 287. točke 12. Direktive 2006/112/EZ Mađarska može od poreza na dodanu vrijednost (PDV) izuzeti porezne obveznike čiji godišnji promet ne prelazi protuvrijednost od 35 000 EUR u nacionalnoj valuti prema deviznom tečaju na dan njezina pristupanja.
                  
               
                     (2)
                  
                  
                     Provedbenom odlukom Vijeća (EU) 2018/1490 (2) Mađarskoj je odobreno uvođenje posebne mjere kojom se odstupa od članka 287. Direktive 2006/112/EZ kako bi od plaćanja PDV-a izuzela porezne obveznike čiji godišnji promet ne prelazi protuvrijednost od 48 000 EUR u nacionalnoj valuti prema deviznom tečaju na dan njezina pristupanja Uniji, do 31. prosinca 2021. ili do stupanja na snagu direktive o izmjeni članaka od 281. do 294. Direktive 2006/112/EZ, ovisno o tome koji datum nastupi ranije („posebna mjera”).
                  
               
                     (3)
                  
                  
                     Mađarska je dopisom od 19. travnja 2021. Komisiji podnijela zahtjev za odobrenje za nastavak primjene posebne mjere do 31. prosinca 2024., a to je datum do kojeg države članice moraju prenijeti Direktivu Vijeća (EU) 2020/285 (3) kojom se utvrđuju jednostavnija pravila o PDV-u za mala poduzeća. Tom se direktivom državama članicama također omogućuje izuzimanje poreznih obveznika čiji godišnji promet u toj državi članici ne prelazi prag od 85 000 EUR ili njegovu protuvrijednost u nacionalnoj valuti.
                  
               
                     (4)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 28. lipnja 2021. zahtjev Mađarske proslijedila ostalim državama članicama. Komisija je dopisom od 29. lipnja 2021. obavijestila Mađarsku da ima sve informacije potrebne za procjenu zahtjeva.
                  
               
                     (5)
                  
                  
                     Posebna mjera u skladu je s Direktivom (EU) 2020/285, kojom se nastoje smanjiti troškovi usklađivanja u području PDV-a za mala poduzeća, narušavanja tržišnog natjecanja na nacionalnoj razini i razini Unije te negativni učinak prijelaza s izuzeća na oporezivanje (učinak praga). Njome se ujedno nastoji olakšati usklađivanje za mala poduzeća kao i praćenje koje provode porezna tijela. Prag od 48 000 EUR u skladu je s novim pragom za izuzeće kako je utvrđen Direktivom (EU) 2020/285.
                  
               
                     (6)
                  
                  
                     Posebna mjera i dalje neće biti obvezna za porezne obveznike. Porezni obveznici i dalje će moći odlučiti da se na njih primjenjuju uobičajene odredbe o PDV-u na temelju članka 290. Direktive 2006/112/EZ.
                  
               
                     (7)
                  
                  
                     Prema informacijama koje je dostavila Mađarska, učinak posebne mjere na ukupan iznos poreznog prihoda Mađarske koji je naplaćen u fazi konačne potrošnje bit će zanemariv.
                  
               
                     (8)
                  
                  
                     Nakon stupanja na snagu Uredbe Vijeća (EU, Euratom) 2021/769 (4) Mađarska od financijske godine 2021. neće provoditi izračun naknade u pogledu izvješća o vlastitim sredstvima koja proizlaze iz PDV-a.
                  
               
                     (9)
                  
                  
                     S obzirom na pozitivan učinak posebne mjere na pojednostavnjenje obveza povezanih s PDV-om smanjenjem administrativnog opterećenja i troškova usklađivanja za mala poduzeća i porezna tijela te na nepostojanje bilo kakvog znatnog utjecaja na ukupni ostvareni prihod od PDV-a, Mađarskoj bi trebalo odobriti primjenu posebne mjere za dodatno razdoblje.
                  
               
                     (10)
                  
                  
                     Odobrenje za primjenu posebne mjere trebalo bi biti vremenski ograničeno. To vremensko ograničenje trebalo bi biti dostatno kako bi se omogućila procjena djelotvornosti i primjerenosti praga. Usto, na temelju članka 3. stavka 1. Direktive (EU) 2020/285 države članice do 31. prosinca 2024. donose i objavljuju zakone i druge propise koji su potrebni radi usklađivanja s člankom 1. te direktive te primjenjuju te odredbe od 1. siječnja 2025. Stoga je primjereno Mađarskoj odobriti primjenu posebne mjere do 31. prosinca 2024.
                  
               
                     (11)
                  
                  
                     Kako bi se izbjegli negativni učinci, Mađarskoj bi trebalo omogućiti da posebnu mjeru primjenjuje bez prekida. Zatraženo odobrenje trebalo bi stoga izdati s učinkom od 1. siječnja 2022. kako bi se bez prekida nastavilo na prethodno uređenje na temelju Provedbene odluke (EU) 2018/1490.
                  
               
                     (12)
                  
                  
                     Provedbenu odluku (EU) 2018/1490 trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 2. Provedbene odluke (EU) 2018/1490 zamjenjuje se sljedećim:
            
               
                  „Članak 2.
                  Ova se Odluka primjenjuje od 1. siječnja 2019. do 31. prosinca 2024.”.
               
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Mađarskoj.
         
         
            Sastavljeno u Bruxellesu 18. siječnja 2022.
            
               
                  Za Vijeće
               
               
                  Predsjednik
               
               B. LE MAIRE
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
         
            (3)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
         
            (4)  Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).